চলতি বছর সরকারি কর্মচারীরা পুজোর সময় ১১দিন ছুটি উপভোগ করেছেন। আগামী বছর ওই সময় টানা প্রায় দু’সপ্তাহ ছুটি পাবেন তাঁরা!
সম্প্রতি আগামী বছরের সরকারি ছুটির তালিকা প্রকাশ করেছে রাজ্য সরকার। তালিকা অনুযায়ী, ওই বছর টানা ১৩ দিন পুজোর ছুটি পাবেন সরকারি কর্মীরা। মুখ্যমন্ত্রী কিছুটা সদয় হলে টানা ১৬ দিন ছুটিও হতে পারে।
কারণ, আগামী বছর ২৬ সেপ্টেম্বর, মঙ্গলবার মহাষষ্ঠী। ওইদিন থেকে ছুটি পড়বে সরকারি অফিস, স্কুল এবং সরকার পোষিত প্রতিষ্ঠানগুলিতে। লক্ষ্মীপুজো উপলক্ষে অতিরিক্ত ছুটি রয়েছে ৬ অক্টোবর। সেই হিসাবে চলতি বছরের মতোই ১১ দিন ছুটি থাকছে। কিন্তু ৭ এবং ৮ অক্টোবর যথাক্রমে শনি ও রবিবার। অফিস ফের চালু হবে ৯ অক্টোবর থেকে। ফলে ২৬ সেপ্টেম্বর থেকে ৮ অক্টোবর পর্যন্ত টানা ১৩ দিন ছুটি পেয়ে যাবেন সরকারি কর্মীরা। কিন্তু ২৫ সেপ্টেম্বর আবার পঞ্চমী। ২৩ এবং ২৪ সেপ্টেম্বর যথাক্রমে শনি ও রবিবার। চলতি বছরের মতো পঞ্চমীতে মুখ্যমন্ত্রী ছুটি ঘোষণা করলে ১৩ দিনের সঙ্গে ওই তিনদিন যোগ হলে ১৬ দিনের ছুটি। 
বিসর্জনের আগে শহরের সেরা প্রতিমাগুলিকে নিয়ে শোভাযাত্রার দিন রেড রোড থেকে মুখ্যমন্ত্রী জানিয়েছিলেন, মহালয়া থেকেই দুর্গাপুজো উপভোগ করুন রাজ্যবাসী। আগামী বছরের সরকারি ছুটির ক্যালেন্ডার মুখ্যমন্ত্রীর ইচ্ছারই কার্যত প্রতিফলন। কারণ, আগামী বছর ১৯ সেপ্টেম্বর, মঙ্গলবার মহালয়া উপলক্ষে সরকারি ছুটি রয়েছে। ২০, ২১ এবং ২২ সেপ্টেম্বর অফিস খোলা। তাই ওই তিনদিন অফিস করতে পারলেই এক টানা দুর্গোৎসবের ছুটি ভোগ করার সম্ভাবনা রয়েছে।
আগামী বছর ১২ মার্চ দোলযাত্রা। ওইদিন রবিবার হওয়ায় ছুটি মার যাচ্ছে। তবে পরের দিন, সোমবার হোলি উপলক্ষে ছুটি দিয়েছে অর্থ দফতর। পাশাপাশি, বিভিন্ন সম্প্রদায়ের বিশেষ উৎসবের জন্য ছুটি (সেকশনাল হলিডে) যথারীতি রয়েছে ছুটির ক্যালেন্ডারে।